kardosdrur/scandi-wiki huggingface dataset:
Fredshøj Kirkegård

Fredshøj Kirkegård (på tysk Friedhof Friedenshügel) er en kirkegård beliggende i det sydvestlige Flensborg tæt ved Hærvejen i bydelen Friserbjerg. Den blev oprettet i 1911 som byens tredje kommunale kirkegård og er udformet af arkitekten Johann Wilhelm Cordes.

Kirkegården råder over et større kapel og har over 12.000 gravsteder. Blandt dem er også en del jødiske og muslimske gravsteder. De er indhegnet og har en separat indgang. Kapellet blev tegnet af Peter Jürgensen og blev opført i en karakteristisk slesvig-holstensk hjemstavnsstil (som modsvarer den danske stilart Bedre Byggeskik). Kapellet kan rumme ca. 250 personer.

På kirkegården findes også en dansksproget mindesten over de børn og voksne, som blev dræbt, da en bombe under luftangrebet på Flensborg den 19. maj 1943 ramte beskyttelsesrummet ved den danske børnehave Ingridhjemmet i Batterigade i Nordstaden. 15 danske børn og to lærerinder omkom dengang. Der er også en del tyske krigsgrave for de faldne fra 1. og 2. verdenskrig.

Navnet Fredshøj henviser til en tidligere grænsekonflikt mellem sognene Sankt Nikolaj og Sankt Marie (Vor Frue) i Indre By, som blev afsluttet i 1718.

De to andre kirkegårde i Flensborg er Den Gamle Kirkegård fra 1811 og Møllekirkegård fra 1872. De nye kirkegårde afløste de mindre kirkegårde ved bykirkerne.

Eksterne henvisninger 

 Flensborgske kirkegårde  

Flensborg
Kirkegårde i Tyskland
Nordstaden

Nordstaden (dansk) eller Nordstadt (tysk) er en bydel med 12.073 indbyggere (2018) i det nordlige Flensborg. Nordstaden afgrænses i vest og nord af Harreslev, i øst af Flensborg Fjord og i syd af Nystaden. Grænsen mod Harreslev følger delvis byens vestlige tangente, motortrafikvejen B 200. 

Administrativt omfatter Nordstaden de statistiske distrikter Kors (Kreuz), Galvig (Galwik) og Klus (Klues). Bydelen er præget af etagelejligheder, men også af parcelhuse og mindre erhversområder med bl.a. Flensborg Værft. Området tæt på værftet har traditionelt været byens arbejderkvarter. Bydelens hovedakse Aabenraa Gade (Apenrader Straße) er en vigtig indfaldsvej til den indre by. Nord for værftet ligger med Østersøbadet (Ostseebad) et bynær strand- og skovområde, som har en stor rekreativ værdi for Flensborgerne. Oprettelsen af Østersøbadet går tilbage til et initiativ af den flensborgske læge Peter Henningsen i 1875.

Eksterne henvisninger

Noter 

Bydele i Flensborg
HUXA

HUXA er akronym for Høgravendur Ungdómur X við A (Højreorienteret Ungdom kryds ved A), der er en politisk ungdomsorganisation tilknyttet det konservative parti Fólkaflokkurin på Færøerne, som har partibogstavet A på valglisterne. Organisationen hed førhen Fólkafloksungdómur (FU) og kaldes ofte HUXA Fólkafloksungdómur. Politisk kan HUXA sammenlignes med Konservativ Ungdom i Danmark eller Unge Høyre i Norge.

Erling Mørkøre er formand for HUXA

Formænd 
 Rói B. Poulsen 2011–d.d.
 Hanus Samró 2010–2011
 Bjørk Olsen 2007–2010
 Regin W. Dalsgaard 2003–2007
 Sólja Fríða Jóanisdóttir 2001–2003

Henvisninger 
 Officiel Hjemmeside

Politiske ungdomsorganisationer fra Færøerne
Aron David

Aron Nathan David, døbt Anthon Aron David (3. september 1794 i København – 23. november 1868) var en dansk proprietær og politiker, bror til C.N. David. Ridder af Dannebrog.

Liv og karriere 
Han var søn af grosserer Joseph Nathan David (1758-1830) og Debora (senere Georgine) Levy (ca. 1764-1835). Han var jøde, men lod sig ligesom sin bror døbe 1. september 1830 i Slagslunde Kirke og ændrede samtidig sit navn.

David bestyrede 1814-20 faderens ejendom Bjerregård i Gentofte. Han købte i 1821 Rungstedlund, 1842 Rungstedgård, 1849 Sømandshvile og 1851 Folehavegård og fik således samlet alle Rungsteds ejendomme på én hånd. Han var en nær ven af Edvard Collin og var også en del af kredsen omkring H.C. Andersen.

Han blev valgt i Lyngbykredsen til Folketinget 1854, hvor han blev kåret 1. december på ridebanen ved Sorgenfri Slot. 1855 blev han genvalgt og sad til 1858. Han var nationalliberal. David var Ridder af Dannebrog.

David blev svigersøn til fabrikant J.C. Drewsen, da han 1832 ægtede Henriette Drewsen (1802 - 21. december 1838). Hans hustru døde barnløs efter kun seks års ægteskab i 1838, og derfor adopterede han den da 19-årige Anton Harald, som jævnfør familietraditionen skulle være søn af Aron David og "et underholdt Fruentimmer, der havde været en fyrstelig Persons Elskerinde". Forinden havde Aron David allerede taget barnet Caroline (født 1832) til sig, og måske var de to plejebørn faktisk halvsøskende. Under alle omstændigheder giftede den 22-årige Caroline sig i 1851 med den 35-årige Harald David, halvsøskende eller ej. Ved giftermålet blev skødet på Folehavegård givet til det nygifte par, der blev forældre til i alt seks børn.

Kilder

Eksterne henvisninger 
 

Proprietærer fra Danmark
Jøder fra Danmark
Folketingsmedlemmer i 1850'erne
Riddere af Dannebrog
Politikere fra De Nationalliberale
Personer der er konverteret til kristendommen
Personer fra København
Justin Bieber: Never Say Never

Justin Bieber: Never Say Never er en amerikansk dokumentarfilm fra 2011, der handler om teenage-idolet Justin Bieber.

Handling
Filmen indledes med en nedtælling over de 10 sidste dagene frem til en af Biebers største koncerter; i Madison Square Garden i New York den 31. august 2010, en koncert, der blev udsolgt på bare 22 minutter og var en del af Biebers My world tour i 2010. Filmen indeholder interview med familiemedlemmer, fans og andre i Biebers omgangskreds.  Filmen viser arkivoptagelser fra Biebers barndom og opvækst om hvordan hans musikalske talent har udviklet sig, og hvordan hans glæde over musikken har udviklet sig i takt med dette.

Omsætning
Filmen har indpillet mere end 98 millioner dollar på verdensbasis.

Medvirkende

 Kimia Nikkhah
 Molly Gausemel
 Justin Bieber
 Usher
 Miley Cyrus
 Jaden Smith
 Sean Kingston
 Snoop Dogg
 Ludacris
 Boyz II Men
 Scooter Braun
 L.A. Reid
 Jeremy Bieber
 Scooter Braun
 Pattie Mallette
 Kenny Hamilton
 Ingrid Bieber
 Amanda Bieber
 Beliebers
 Hayden Thompson
 Scrappy Stassen
 Jay Leno (arkivoptagelser)
 Chelsea Handler (arkivoptagelser)
 George Lopez (arkivoptagelser)

Noter

Eksterne links 
 
 video: Justin Bieber: Never Say Never Movie Trailer Official (HD), youtube
 Justin Bieber: Never Say Never , Paramount Pictures
 Justin Bieber: Never Say Never, filmweb

Amerikanske film fra 2011
Dokumentarfilm fra USA
Musikdokumentarfilm
China Construction Bank

China Construction Bank Corporation (CCB) (, ) er en kinesisk bank. Det er en af Kinas fire store statsejede banker og i 2011 var CCB den bank i verden med den næststørste markedsværdi. Banken har omkring 13.629 afdelinger i Kina. Desuden driver den udenlanske afdelinger i Frankfurt, Hongkong, Johannesburg, New York, Seoul, Singapore, Tokyo, Melbourne, Sydney og et datterselskab i London. De totale aktiver var i 2009 på 8700 mia. RMB.

Historie 
CCB blev etableret den 1. oktober 1954 under navnet "People's Construction Bank of China" som 26. marts 1996 blev ændret til "China Construction Bank".

I januar 2002 fratrådte Wang Xuebing sin post som bestyrelsesformand for CCB efter at være dømt for at have modtaget bestikkelse, strafudmålingen stod på 12 års fængsel. I marts 2005 fratrådte hans efterfølger Zhang Enzhao med begrundelsen "personlige årsager." Umiddelbart efter fratrædelsen blev han dømt for at have modtaget bestikkelse. Han fik en dom på 15 års fængsel.

Bank of Americas investering 
I 2005 overtog Bank of America en 9 % ejerandel i China Construction Bank for en pris af 3 mia. US $. Det udgjorde Bank of Americas største indtog i Kinas banksektor. Bank of America har afdelinger i Hongkong, Shanghai, Guangzhou og har udvidelsesplaner som resultat af aftalen med CCB.

29. august 2011 bekendtgjorde Bank of America at de ville sælge ca. halvdelen af deres aktier i CCB.

Internationale udvidelser 
I 2006 overtog CCB Bank of America (Asia), som begyndte i 1912 i Hongkong som Bank of Canton og havde et datterselskab i Macao.

CCB åbnede 2. juni 2009 en London-afdeling.

I 2008 afsendte CCB en ansøgning til NY State Banking Department og Federal Reserve Board om at åbne en afdeling i New York. CCB åbnede officielt afdelingen i New York den 6. juni 2009.

China Construction Bank er medlem af Global ATM Alliance, et joint venture med flere store internationale banker som tillader sine kunder at benytte bankerne i alliancens kontantautomater, betalingskort og checks uden at der opkræves ekstragebyrer.

De øvrige banker er:
 Barclays (Storbritannien),
 Bank of America (USA),
 BNP Paribas (Frankrig),
 Deutsche Bank (Tyskland),
 Santander Serfin (Spanien og Mexico),
 Scotiabank (Canada) og
 Westpac (Australien og New Zealand).

Børsnotering 
I slutningen af 2005 blev China Construction Bank børsnoteret på Hong Kong Stock Exchange (). I slutningen af 2007 blev CNBC børsnoteret på Shanghai Stock Exchange ().

Kilder

Eksterne henvisninger 

 China Construction Bank official website - ccb.com

Etableret i 1954
Banker fra Kina
Statsejede virksomheder fra Kina
Virksomheder i Beijing
Jules Rimet

Jules Rimet (14. oktober 1873 – 16. oktober 1956) var FIFA's tredje præsident i perioden 1921-1954. Han fik opkaldt VM-trofæet efter sig - Jules Rimet Cup - da han have 25 års-jubilæum som FIFA's præsident i 1946.

Eksterne henvisninger 

 FIFA Presidents , fifa.com 
 History of FIFA - The first FIFA World Cup , fifa.com 

FIFA-præsidenter
Liv Køltzow

Liv Køltzow (født 14. januar 1945 i Oslo) er en norsk forfatter. Køltzow er uddannet cand. mag. i fagene idéhistorie, historie og engelsk. Under sin debut blev Køltzow som en af de vigtigste norske kvindelige forfattere. Hun var en del af forfatterteamet bag det modernistiske litteraturtidsskriftet Profil. Hun blev betragtet som en af de centrale norske feministiske forfattere i 1970'erne, og hendes roman Hvem bestemmer over Bjørg og Unni? (1972) er blevet starten på den norske militante og socialistisk feminisme i 1970'erne. Hendes stil er blevet beskrevet som en blanding mellem det observerende og det analytiske, mellem realisme og modernisme, hvilket er unikt indenfor norsk litteratur. Hun modtog Gyldendals legat i 1988. Hendes biografi om Amalie Skram vakte opsigt da den udkom. Derudover var hun den første modtager af Amalie Skram-prisen, i 1994 for hendes. Romanen Hvem har ditt ansikt blev nomineret til Nordisk Råds litteraturpris i 1989. Hun blev tildelt Brage-prisen i 1997 for hendes novelle Verden forsvinner.

Køltzow har også været aktiv som dramatiker, og var medforfatter til teaterstykket Jenteloven som skabte stor opsigt i 1970'erne.

Bibliografi 
 Øyet i treet – noveller (1970)
 Hvem bestemmer over Bjørg og Unni? – roman (1972)
 Historien om Eli – roman (1975)
 Løp, mann – roman (1980)
 April/november – noveller (1983)
 Hvem har ditt ansikt – roman (1988)
 Den unge Amalie Skram – biografi om Amalie Skram (1992)
 Amalie Skrams verden – faglitteratur (1996) (sammen med Gunnar Staalesen og Irene Engelstad)
 Verden forsvinner – roman (1997)
 Noveller i samling – noveller (1998)
 Det avbrutte bildet – roman (2002)
 Essays 1975 – 2004 – essays (2004)

Priser 
 Mads Wiel Nygaards legat 1975
 Gyldendals legat 1988
 Amalie Skram-prisen 1994
 Brageprisen 1997, for Verden forsvinner

Eksterne henvisninger og kilder 
 Liv Køltzow i NRK Forfatter 
 Liv Køltzow i Store norske leksikon 
 Digitaliserede bøger af Liv Køltzow i Nasjonalbiblioteket. 

Novelleforfattere fra Norge
Romanforfattere fra Norge
Dramatikere fra Norge
Essayister fra Norge
Feminister fra Norge
Personer fra Oslo
Norsksprogede forfattere fra Norge
Modtagere af Amalie Skram-prisen
Modtagere af Brageprisen
Modtagere af Gyldendals legat
Carl Holstein

Carl Christian Frederik Adolph von Holstein (15. september 1816 i København – 1. januar 1881 i Lyngby) var en dansk proprietær og politiker.

Virke 
Han var søn af kaptajn og kammerjunker Carl Adolph von Holstein (1779-1817) og Louise Magdalene født Scheidemann (1784-1828). Han gik fra 1829 til 1832 på Landkadetakademiet, men blev ikke officer. Holstein arbejdede som forvalter og handelskontorist og blev sener ejer af Dyrehavegård. Han fik titel af jægermester.

Holstein var 1848-57 medlem af og 1854-57 formand for sogneforstanderskabet, 1853 medlem af Sundhedskommissionen, 1856-77 medlem af Københavns Amtsråd, 1858-78 medlem af bestyrelsen i Landbygningernes almindelige Brandforsikring og 1859-77 landvæsenskommissær.

Han blev valgt til Folketinget i Københavns Amts 2. valgkreds (Lyngbykredsen) 7. juni 1864 og atter ved valget 4. juni 1866. Men ved valget den 12. oktober 1866 måtte Holstein se sig slået med 150 stemmer af gårdejer Peder Hansen fra Øverød. Han var desuden 5. marts 1864 til 1866 medlem af Rigsrådets Folketing.

Han var oprindeligt valgt som venstremand, men senere nærmest konservativ på grund af grundlovsdiskussionen 1866.

Ægteskaber 
Han ægtede første gang 25. oktober 1844 i Lyngby Thora Amalie Modeweg (27. maj 1823 i Brede - 25. marts 1862 på Dyrehavegård), datter af klædefabrikant Johan Carl Modeweg og Magdalene Lovise Bock, og siden (9. maj 1866) Charlotte Frederikke komtesse Knuth (19. december 1830 på Bonderup - 15. juli 1883 i Lyngby), datter af stiftamtmand, greve Julius Knuth.

Kilder 
 Danmarks Adels Aarbog 1988-90.
 Gentofte Venstres historie

Eksterne henvisninger 

Proprietærer fra Danmark
Folketingsmedlemmer i 1860'erne
Carl 2
Titulære jægermestre fra Danmark
Politikere fra Bondevennerne
Medlemmer af Rigsrådet (1855-1866)
Amtsrådsmedlemmer
Personer fra København
Sognerådsformænd fra Danmark
Morten Skjoldager

Morten Skjoldager er en dansk journalist og forfatter.

Skjoldager er uddannet fra Roskilde Universitetscenter, og har arbejdet gennem en årrække som journalist ved Politiken, hvor han har skrevet om organiseret kriminalitet og terrorisme.
Han har desuden været Christiansborg-journalist og kort arbejdet med undersøgende journalistik i Ekstra Bladets gravergruppe.

Som forfatter udgav Skjoldager bogen Truslen Indefra - de danske terrorister i 2009.
I bogen afslørede Skjoldager at politiets tekniker havde lavet en fejl ved prøvetagning af sprængstoffer under ransagningen af en af de mistænktes lejlighed i den såkaldte Terrorsag fra Glostrup.
Bogen var i 2010 indstillet til både Cavlingprisen og FUJ-prisen.
Han holder foredrag med baggrund i bogens emne.

I efteråret 2016 blev Skjoldagers bog Syv år for PET - Jakob Scharfs tid ramt af to fogedforbud en uges tid før den planlagte udgivelse.
Det retslige efterspil for Skjoldagers kilde Jakob Scharf varede helt frem til den 13. marts 2020, hvor Rigspolitiet undlod af anke Østre Landsrets afgørelse,
mens Rigspolitiet droppede sigtelsen mod Skjoldager i begyndelsen af 2021.
Bogen blev genoptrykt med et enkelt citat fjernet.

Udover egne bøger har Skjoldager bidraget med et kapitel til den engelsk-sprogede bog Understanding Terrorism Innovation and Learning: Al-Qaeda and Beyond.

Bibliografi

Henvisninger 

Journalister ved Politiken
Faglitterære forfattere fra Danmark
Daniel Burley Woolfall

Daniel Burley Woolfall (15. juni 1852 - 24. oktober 1918) var FIFA's anden præsident fra 4. juni 1906 til 1918. Han var med til at organisere fodboldturneringen under sommer-OL 1908. Det var under Woolfall, at den første ikke-europæiske nation - nemlig Sydafrika - meldte sig ind i FIFA og han gennemførte, at man fulgte de samme regler overalt i verden. De blev dog først gennemført efter hans død pga. første verdenskrig.

Eksterne henvisninger 
 FIFA Presidents , fifa.com 
 FIFA History , www.history-of-soccer.org 

FIFA-præsidenter
Josef Holstein-Ledreborg

Josef Johannes Ignatius Maria lensgreve Holstein-Ledreborg (5. september 1874 på Ledreborg – 4. maj 1951) var en dansk godsejer.

Han var søn af lensgreve og konseilspræsident Ludvig Holstein-Ledreborg og hustru Henriette født de Løvenørn, blev student fra Sankt Andreas Kollegium 1895, dr.polit. og kaptajn i fodfolkets reserve. Han blev besidder af Grevskabet Ledreborg 1912 og var efter dettes afløsning 1926 ejer af Ledreborg Gods. Han var hofjægermester og Ridder af Dannebrog.

I 1939 stillede han op for Venstre i Gentoftekredsen til folketingsvalget mod den konservative Povl Drachmann, men måtte se sig slået.

Holstein blev gift 30. november 1918 på Ovesholm i Skåne med Louise Christina komtesse Hamilton (12. februar 1887 på Ovesholm - 26. april 1974), datter af greve Raoul Gustaf Hamilton (1855-1931) og hustru Christina Louise født friherreinde Beck-Friis (1856-1929).

Kilder 
 Kraks Blå Bog 1949

Personer i Kraks Blå Bog (afdøde)
Riddere af Dannebrog
Lensgrever fra Danmark
Josef
Tidligere folketingskandidater fra Venstre
Officerer fra Danmark
Økonomer fra Danmark
Hofjægermestre fra Danmark
Danskere i 1800-tallet
Danskere i 1900-tallet
Alvin Lee

Alvin Lee (født Graham Alvin Barnes, 19. december 1944, død 6. marts 2013) var en engelsk rockguitarist og sanger. Han var især kendt som leadguitarist og sanger i blues-rock bandet Ten Years After. Især live-versionen af "I'm going home", der blev spillet under bandets optræden på Woodstockfestivalen og senere udgivet på livealbummet Woodstock gav Lee et ry som en af 1960'ernes hurtigst spillende rockguitarister. Lee skrev de fleste af bandets egenkomponerede tekster og glimrede derudover ved nogle meget succesfulde rockede fortolkninger af bluesklassikere.

Sammen med Ten Years After udgav han syv regulære albums, inden han forlod bandet i 1973 til fordel for en solokarriere, som især i 1970'erne var præget af samarbejder med andre musikere. Desuden blev der i Ten Years After-regi udgivet en række (i flere tilfælde senere udgivne) liveoptagelser, eksempelvis Live at The Fillmore East fra 2001 med udgivelse af optagelser fra en koncert i 1970, hvor Lees guitarspil er særdeles fremtrædende på numre som "Help Me" og "I Can't Keep From Crying Sometimes".

Ten Years After har spillet i Holeby Bio (TV-optagelse) den 16. februar 1968, og om aftenen i cykelkælderen på Hareskov Skole. Den 17. februar spillede de i Brøndby Popklub og Gladsaxe Teenclub. Den 19. april 1968 spillede de i Søjlesalen på Lille Værløse Skole og dagen efter i Brøndby Popklub. Den 6. december 1969 i K.B. Hallen.

Ifølge de officielle oplysninger døde Lee som følge af "uventede komplikationer efter en rutineoperation" på et hospital i Spanien.

Noter

Eksterne links 
 Alvin Lee's officielle hjemmeside 
 

Guitarister fra Storbritannien
Personer fra Nottingham
Briter i 1900-tallet
Briter i 2000-tallet
Shangri-La

Shangri-La er et fiktivt sted i bjergene i Tibet. Stedet optræder i James Hiltons roman Tabte horisonter (engelsk: Lost Horizon) fra 1933. Romanen er blevet brugt som baggrund til film to gange.

I romanen ældes menneskene der bor der næsten ikke, og det er et paradisisk sted på Jorden. Historien om det mystiske Shangri-La baseres på Shambhalla, en mytisk by i buddhismen.
Shangri La er blevet brugt som myte i spillet Far Cry 4, under en hvis mand ved navn Kalinag, som fortæller sin historie gennem Shangri La, mens han fortæller historien, spiller du som Kalinag. 

Fiktive steder
Harsprånget

Harsprånget er et vandkraftværk i Luleälven i Jokkmokks kommune i det nordligste Sverige og ejes af Vattenfall.

Dets opførsel blev påbegyndt i 1920'erne, men første etape stod først færdig i 1951 på grund af lavkonjunkturerne under Den Store Depression og senere 2. verdenskrig. Værket blev senere udvidet med flere turbiner i hhv. 1952, 1972 og 1980.

Harsprånget består af fem francis-turbiner med en samlet ydeevne på 977 MW, hvilket gør kraftværket til Sveriges største målt i installeret effekt. Den gennemsnitlige årsproduktion er på 2.131 GWh.

I forbindelse med kraftværket er Luleälven opdæmmet af en dæmning bestående af stenfyld, og elven mellem værket og kraftstationen er stort set tørlagt.

Energien fra kraftværket bliver ført i det, som dengang var verdens første 400 kilovoltsledning mellem Harsprånget og Hallsberg. Den 1.000 kilometer lange højspændingsledning førte energi fra kraftværkerne i Luleälven til forbrugere i Syd- og Mellemsverige.

Eksterne links

 Vattenfall om Harsprånget 

Vandkraftværker i Sverige
Bygninger, konstruktioner og anlæg i Norrbottens län
Jokkmokks kommun
Henriette Nielsen

Birgitte Dorothea Henriette Nielsen (født 23. januar 1815 på Strandgården, Vester Thorup, død 17. januar 1900 i København) var en dansk forfatter og dramatiker. Forfatterskabet har ikke sat sig varige spor i den danske teater- og litteraturhistorie, men Henriette Nielsen er i dag anerkendt som en af de første danske fortalere for kvindens frigørelse.

Liv 
Hun var datter af strandfoged, købmand og forligskommissær Niels Christian Nielsen (1777-1843) og hustru Maren født Brøndorff (1784-1866).

Hun var ugift og er begravet på Assistens Kirkegård.

Bibliografi 
 Fanny, en fortælling af Theodora, 1842 (novelle).
 Kærlighed i Valby, 1844 (premiere 23. oktober 1844 på Det Kongelige Teater, 1 opførelse).
 To Noveller af H.T., 1845.
 Avertissementet, 1847 (lystspil, premiere 21. maj 1847 på Det Kongelige Teater, 4 opførelser).
 Slægtningene, 1849 (vaudeville, premiere 1. september 1849 på Det Kongelige Teater, 78 opførelser).
 Esberhs Skolehistorier, 1862 (roman).
 To Forlovelser, 1863 (skuespil, premiere 23. februar 1863 på Casino).
 Nye Livsbilleder og Fortællinger, 1876.
 Den Hjemkomne, 1878 (lystspil, premiere 5. marts 1878 på Det Kongelige Teater, 5 opførelser).
 Falske Signaler, 1884 (lystspil, premiere 21. maj 1884 på Dagmarteatret).
 Til en ung Venindes Fødselsdag; Min Klit; Paa Opfordring til at skrive et lille Digt i Kvinden og Samfundet, årgang 16, nr 9, 1900 (digte)

Referencer 
 Nekrolog: Forfatterinden Henriette Nielsen af Anne Gutfeld i Kvinden og Samfundet, årgang 16, nr 6+7+8, 1900.
 Den Lille Salmonsen redigeret af A.W.Marke og Palle Raunkjær, J.H. Schultz Forlag 1939.
 Romantikkens Forfatterinder af Lise Busk-Jensen, Gyldendal 2009.
 Dansk Biografisk Leksikon
 Gyldendals Teaterleksikon

Eksterne henvisninger 
 
 Henriette Nielsen i Salmonsens konversationsleksikon, 2. udgave, bind XVII
 Frøken Henriette Dorthea Birgitte Nielsen i Anton Andersens Danske Forfatterinder i det nittende Hundredaar
 Henriette Nielsen på Dansk Forfatterleksikon
 Litteraturpriser.dk
 Forfatterinden Henriette Nielsen i Kvinden og Samfundet, årgang 16, nr 6+7+8+9, 1900

Personer fra Jylland
Dramatikere fra Danmark
Novelleforfattere fra Danmark
Romanforfattere fra Danmark
Kvinderetsforkæmpere fra Danmark
Danskere i 1800-tallet
Personer i Dansk Biografisk Leksikon
Kunstnere på finansloven (afdøde)
Kvindelige forfattere i det 19. århundrede